CELEX: 32017R1978
Language: lt
Date: 2017-10-31 00:00:00
Title: 2017 m. spalio 31 d. Komisijos reglamentas (ES) 2017/1978, kuriuo dėl dygiaodžių, surinktų ne į klasifikaciją įtrauktose auginimo teritorijose, iš dalies keičiamas Europos Parlamento ir Tarybos reglamento (EB) Nr. 853/2004, nustatančio konkrečius gyvūninės kilmės maisto produktų higienos reikalavimus, III priedas (Tekstas svarbus EEE. )

1.11.2017   
            
            
               LT
            
            
               Europos Sąjungos oficialusis leidinys
            
            
               L 285/3
            
         KOMISIJOS REGLAMENTAS (ES) 2017/1978
   2017 m. spalio 31 d.
   kuriuo dėl dygiaodžių, surinktų ne į klasifikaciją įtrauktose auginimo teritorijose, iš dalies keičiamas Europos Parlamento ir Tarybos reglamento (EB) Nr. 853/2004, nustatančio konkrečius gyvūninės kilmės maisto produktų higienos reikalavimus, III priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 10 straipsnio 1 dalį,
   kadangi:
   
               (1)
            
            
               Reglamente (EB) Nr. 853/2004 maisto tvarkymo subjektams nustatyti specialūs gyvūninių maisto produktų higienos reikalavimai. Jame, inter alia, nustatyta, kad maisto tvarkymo subjektai gali pateikti rinkai gyvūninės kilmės produktus, tik jeigu jie buvo paruošti ir sutvarkyti įmonėse, atitinkančiose tam tikrus reikalavimus, įskaitant jo III priede nustatytus atitinkamus reikalavimus;
            
         
               (2)
            
            
               Reglamento (EB) Nr. 853/2004 III priedo VII skirsnyje nustatyta, kad šis skirsnis taikomas gyviems dvigeldžiams moliuskams ir, išskyrus su valymu susijusias nuostatas, gyviems dygiaodžiams, gyviems gaubtagyviams ir gyviems jūros pilvakojams. Jame taip pat nurodyta, kad šukutėms ir jūros pilvakojams, nefiltruojantiems maitinamosios terpės ir surinktiems ne auginimo teritorijose, yra taikomi specialūs reikalavimai;
            
         
               (3)
            
            
               Europos Parlamento ir Tarybos reglamentu (EB) Nr. 854/2004 (2) nustatomos specialiosios gyvūninės kilmės produktų, skirtų vartoti žmonėms, oficialios kontrolės taisyklės. Jame nustatyta, kad valstybės narės turi užtikrinti, kad gyvų dvigeldžių moliuskų, gyvų dygiaodžių, gyvų gaubtagyvių ir gyvų jūros pilvakojų auginimo ir tiekimo rinkai oficiali kontrolė būtų vykdoma vadovaujantis jo II priedu. Reglamento (EB) Nr. 854/2004 II priedo II skyriuje nustatyta, kad auginimo teritorijos turi būti suskirstomos atsižvelgiant į užterštumo fekalijomis laipsnį. Maitinamąją terpę filtruojantys gyvūnai, pvz., dvigeldžiai moliuskai, gali kaupti mikroorganizmus, keliančius grėsmę visuomenės sveikatai;
            
         
               (4)
            
            
               dygiaodžiai paprastai nefiltruoja maitinamosios terpės. Todėl mikroorganizmų, susijusių su užterštumu fekalijomis, susikaupimo šiuose gyvūnuose rizika yra nedidelė. Be to, nebuvo gauta epidemiologinių duomenų, leidžiančių susieti Reglamento (EB) Nr. 854/2004 II priede nustatytų auginimo teritorijų įtraukimo į klasifikaciją nuostatas su rizika visuomenės sveikatai dėl maitinamosios terpės nefiltruojančių dygiaodžių. Dėl šios priežasties šie dygiaodžiai taip pat neturėtų būti įtraukti į Reglamento (EB) Nr. 853/2004 III priedo VII skirsnio II skyriuje nustatytų auginimo teritorijų įtraukimo į klasifikaciją nuostatų taikymo sritį;
            
         
               (5)
            
            
               be to, Reglamento (EB) Nr. 853/2004 III priedo VII skirsnio IX skyriuje nustatyti specialūs reikalavimai, taikomi šukutėms ir gyviems jūros pilvakojams, nefiltruojantiems maitinamosios terpės ir surinktiems ne į klasifikaciją įtrauktose auginimo teritorijose. Minėti reikalavimai taip pat turėtų būti taikomi dygiaodžiams, nefiltruojantiems maitinamosios terpės;
            
         
               (6)
            
            
               todėl Reglamento (EB) Nr. 853/2004 III priedo VII skirsnis turėtų būti atitinkamai iš dalies pakeistas;
            
         
               (7)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 853/2004 III priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2019 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. spalio 31 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 139, 2004 4 30, p. 55.
   
   
      (2)  2004 m. balandžio 29 d. Europos Parlamento ir Tarybos reglamentas (EB) Nr. 854/2004, nustatantis specialiąsias gyvūninės kilmės produktų, skirtų vartoti žmonėms, oficialios kontrolės taisykles (OL L 139, 2004 4 30, p. 206).
   
      PRIEDAS
      Reglamento (EB) Nr. 853/2004 III priedo VII skirsnis iš dalies keičiamas taip:
      
                  1)
               
               
                  Įvadinės dalies 1 pastraipa pakeičiama taip:
                  
                              „1.
                           
                           
                              Šis skirsnis taikomas gyviems dvigeldžiams moliuskams. Išskyrus su valymu susijusius nuostatas, jis taip pat taikomas gyviems dygiaodžiams, gyviems gaubtagyviams ir gyviems jūros pilvakojams. Šio skirsnio II skyriaus A dalies nuostatos dėl auginimo teritorijų priskyrimo tam tikrai klasei netaikomos jūros pilvakojams ir dygiaodžiams, nefiltruojantiems maitinamosios terpės.“
                           
                        
            
                  2)
               
               
                  IX skyrius pakeičiamas taip:
                  
                     „IX SKYRIUS.   SPECIALŪS REIKALAVIMAI, TAIKOMI MAITINAMOSIOS TERPĖS NEFILTRUOJANČIOMS ŠUKUTĖMS, JŪROS PILVAKOJAMS IR DYGIAODŽIAMS, SURINKTIEMS NE Į KLASIFIKACIJĄ ĮTRAUKTOSE AUGINIMO TERITORIJOSE
                  
                  Maisto tvarkymo subjektai, renkantys maitinamosios terpės nefiltruojančias šukutes, jūros pilvakojus ir dygiaodžius ne į klasifikaciją įtrauktose auginimo teritorijose arba tvarkantys tokias šukutes ir (arba) jūros pilvakojus, ir (arba) dygiaodžius, privalo laikytis šių reikalavimų:
                  
                              1.
                           
                           
                              Maitinamosios terpės nefiltruojančias šukutes, jūros pilvakojus ir dygiaodžius galima pateikti rinkai tik jeigu jie buvo surinkti ir sutvarkyti pagal II skyriaus B dalį ir jeigu, remiantis savikontrolės sistema, jie atitinka V skyriuje nustatytus standartus.
                           
                        
                              2.
                           
                           
                              Papildant 1 pastraipą, jeigu kompetentinga institucija, prireikus – bendradarbiaudama su maisto tvarkymo subjektais, žvejybos rajonus gali įtraukti į klasifikaciją remdamasi oficialios stebėsenos programų duomenimis, šukutėms analogiškai taikomos II skyriaus A dalies nuostatos.
                           
                        
                              3.
                           
                           
                              Maitinamosios terpės nefiltruojančias šukutes, jūros pilvakojus ir dygiaodžius galima pateikti rinkai ir žmonėms vartoti tik pardavus žuvų aukcione, per išsiuntimo centrą arba perdirbimo įmonę. Minėtas įmones valdantys maisto tvarkymo subjektai, tvarkydami šukutes ir (arba) jūros pilvakojus, ir (arba) dygiaodžius, apie tai privalo pranešti kompetentingai institucijai ir, jei tai yra išsiuntimo centrai, laikytis atitinkamų III ir IV skyrių reikalavimų.
                           
                        
                              4.
                           
                           
                              Maitinamosios terpės nefiltruojančias šukutes, gyvus jūros pilvakojus ir gyvus dygiaodžius tvarkantys maisto tvarkymo subjektai privalo laikytis šių reikalavimų:
                              
                                          a)
                                       
                                       
                                          I skyriaus 3–7 pastraipose nustatytų reikalavimų dėl dokumentų, jeigu jie taikytini. Šiuo atveju registravimo dokumente turi būti aiškiai nurodoma auginimo teritorijos vieta, kurioje buvo surinktos šukutės ir (arba) gyvi jūros pilvakojai, ir (arba) gyvi dygiaodžiai, arba
                                       
                                    
                                          b)
                                       
                                       
                                          VI skyriaus 2 pastraipos reikalavimų dėl mažmeninei prekybai išsiųstų visų gyvų šukučių, gyvų jūros pilvakojų ir gyvų dygiaodžių pakuočių uždarymo ir VII skyriaus reikalavimų dėl identifikavimo ženklo ir ženklinimo.“